CELEX: 32018D0703
Language: et
Date: 2018-05-08 00:00:00
Title: Komisjoni rakendusotsus (EL) 2018/703, 8. mai 2018, milles käsitletakse tasude sissenõudmise piirkonnas Šveitsis 2015., 2016. ja 2018. aastaks kehtestatud ühikumäärade vastavust rakendusmääruse (EL) nr 391/2013 artiklile 17 (teatavaks tehtud numbri C(2018) 2726 all) (EMPs kohaldatav tekst )

14.5.2018   
            
            
               ET
            
            
               Euroopa Liidu Teataja
            
            
               L 118/16
            
         KOMISJONI RAKENDUSOTSUS (EL) 2018/703,
   8. mai 2018,
   milles käsitletakse tasude sissenõudmise piirkonnas Šveitsis 2015., 2016. ja 2018. aastaks kehtestatud ühikumäärade vastavust rakendusmääruse (EL) nr 391/2013 artiklile 17
   
      
         (teatavaks tehtud numbri C(2018) 2726 all)
      
   
   (Ainult itaalia-, prantsus- ja saksakeelne tekst on autentsed)
   (EMPs kohaldatav tekst)
   EUROOPA KOMISJON,
   võttes arvesse Euroopa Ühenduse ja Šveitsi Konföderatsiooni vahelist õhutranspordialast kokkulepet (edaspidi „kokkulepe“) (1),
   võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 550/2004 aeronavigatsiooniteenuste osutamise kohta ühtses Euroopa taevas (teenuse osutamise määrus), (2) eriti selle artikli 16 lõiget 1, ja komisjoni 3. mai 2013. aasta komisjoni rakendusmäärust (EL) nr 391/2013, milles sätestatakse ühine aeronavigatsioonitasude süsteem, (3) eriti selle artikli 17 lõike 1 punkti d,
   ning arvestades järgmist:
   
               (1)
            
            
               Rakendusmäärusega (EL) nr 391/2013 on kehtestatud ühine aeronavigatsioonitasude süsteem. Ühine tasusüsteem on tulemuslikkuse kava eesmärkide saavutamise lahutamatu osa, nagu on ette nähtud Euroopa Parlamendi ja nõukogu määruse (EÜ) nr 549/2004 (4) artikliga 11 ja komisjoni rakendusmäärusega (EL) nr 390/2013 (5).
            
         
               (2)
            
            
               Komisjoni rakendusotsusega 2014/132/EL (6) on kindlaks määratud kogu Euroopa Liitu hõlmavad tulemuseesmärgid teiseks võrdlusperioodiks, s.o aastateks 2015–2019 (kaasa arvatud), sealhulgas marsruudil osutatavate aeronavigatsiooniteenuste kulutõhususe eesmärk, väljendatuna nende teenuste eest makstavas keskmises ühikuhinnas.
            
         
               (3)
            
            
               Vastavalt rakendusmääruse (EL) nr 391/2013 artikli 17 lõike 1 punktidele b ja c peab komisjon hindama tasude sissenõudmise piirkondades 2015. aastaks kehtestatud ühikumäärasid, mille liikmesriigid esitasid komisjonile 1. juuniks 2014, ja tasude sissenõudmise piirkondades 2016. aastaks kehtestatud ühikumäärasid, mis esitati komisjonile 1. juuniks 2015, järgides kõnealuse määruse artikli 9 lõigetes 1 ja 2 osutatud nõudeid. Hindamise käigus kontrollitakse, kas kõnealused ühikumäärad vastavad rakendusmäärustele (EL) nr 390/2013 ja (EL) nr 391/2013.
            
         
               (4)
            
            
               Komisjon hindas ühikumäärasid koostöös Eurocontroli tulemuslikkuse hindamise üksuse ja Eurocontroli marsruudi navigatsioonitasude keskasutusega, kasutades liikmesriikide ja Šveitsi poolt 1. novembriks 2017 esitatud andmeid ja lisateavet.
            
         
               (5)
            
            
               Arvestades, et Kesk-Euroopa funktsionaalse õhuruumiosa (FABEC) puhul leiti, et tulemuseesmärgid ei vasta kogu Euroopa Liitu hõlmavatele tulemuseesmärkidele, tehti komisjoni rakendusotsusega (EL) 2016/421 (7) kindlaks tasude sissenõudmise piirkonnas Šveitsis 2015. ja 2016. aastaks kehtestatud ühikumäärade mittevastavus.
            
         
               (6)
            
            
               30. jaanuaril 2017 esitas Šveits komisjonile FABECi kohta läbivaadatud eesmärgid (sh kulutõhususega seotud põhilise tulemusvaldkonna teise võrdlusperioodi eesmärgid), mis vajaduse korral põhinevad parandusmeetmetel. Kõnealune esitamine võimaldas komisjonil oma rakendusotsusega (EL) 2017/552 (8) lõpuks kinnitada, et need eesmärgid on kooskõlas kogu Euroopa Liitu hõlmavate tulemuseesmärkidega. Seetõttu tuleb rakendusotsus (EL)2016/421 tunnistada kehtetuks.
            
         
               (7)
            
            
               Võttes aluseks ühikumäärade hindamise ja FABECi tulemuseesmärkide vastavuse, leidis komisjon vastavalt rakendusmääruse (EL) nr 391/2013 artikli 17 lõike 1 punktile d, et tasude sissenõudmise piirkondades 2015., 2016. ja 2018. aastaks kehtestatud ühikumäärad, mille Šveits esitas, on kooskõlas rakendusmäärustega (EL) nr 390/2013 ja (EL) nr 391/2013.
            
         
               (8)
            
            
               Eespool nimetatud seisukoht ja teade selle kohta, et tasude sissenõudmise piirkondade ühikumäärad on vastavuses rakendusmäärustega (EL) nr 390/2013 ja (EL) nr 391/2013, ei piira määruse (EÜ) nr 550/2004 artikli 16 kohaldamist.
            
         
               (9)
            
            
               Vastavalt artikli 17 lõike 1 viimasele lõigule kehtestatakse ühikumäärad asjaomase riigi omavääringus. Seepärast on käesolevas otsuses sisalduvad ühikumäärad esitatud Šveitsi frankides.
            
         
               (10)
            
            
               Komisjon on konsulteerinud käesolevas otsuses sätestatud soovituste üle Šveitsiga vastavalt kokkuleppe artikli 19 lõikele 2,
            
         ON VASTU VÕTNUD KÄESOLEVA OTSUSE:
   Artikkel 1
   Šveitsis tasude sissenõudmise piirkonnas 2015. aastaks kehtestatud ühikumäär (118,97), 2016. aastaks kehtestatud ühikumäär (113,69) ja 2018. aastaks kehtestatud ühikumäär (113,00) on kooskõlas rakendusmäärustega (EL) nr 390/2013 ja (EL) nr 391/2013.
   Artikkel 2
   Rakendusotsus (EL) 2016/421 tunnistatakse kehtetuks.
   Artikkel 3
   Käesolev otsus on adresseeritud Šveitsi Konföderatsioonile.
   
      Brüssel, 8. mai 2018
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  EÜT L 114, 30.4.2002, lk 73.
   
      (2)  ELT L 96, 31.3.2004, lk 10.
   
      (3)  ELT L 128, 9.5.2013, lk 31.
   
      (4)  Euroopa Parlamendi ja nõukogu 10. märtsi 2004. aasta määrus (EÜ) nr 549/2004, millega sätestatakse raamistik ühtse Euroopa taeva loomiseks (raammäärus) (ELT L 196, 31.3.2004, lk 1).
   
      (5)  Komisjoni 3. mai 2013. aasta rakendusmäärus (EL) nr 390/2013, millega kehtestatakse aeronavigatsiooniteenuste ja võrgustiku funktsioonide tulemuslikkuse kava (ELT L 128, 9.5.2013, lk 1).
   
      (6)  Komisjoni 11. märtsi 2014. aasta rakendusotsus 2014/132/EL, milles määratakse kindlaks kogu Euroopa Liitu hõlmavad lennuliikluse juhtimisvõrgu tulemuseesmärgid ja häiretasemed teiseks võrdlusperioodiks (aastateks 2015–2019) (ELT L 71, 12.3.2014, lk 20).
   
      (7)  Komisjoni 18. märtsi 2016. aasta rakendusotsus (EL) 2016/421, milles käsitletakse tasude sissenõudmise piirkonnas Šveitsis 2015. ja 2016. aastaks kehtestatud ühikumäärade mittevastavust rakendusmääruse (EL) nr 391/2013 artiklile 17 (ELT L 75, 22.3.2016, lk 66).
   
      (8)  Komisjoni 22. märtsi 2017. aasta rakendusotsus (EL) 2017/552, milles käsitletakse Šveitsi poolt määruse (EÜ) nr 549/2004 kohaselt esitatud funktsionaalse õhuruumiosa läbivaadatud kava läbilaskevõime ja kulutõhususega seotud põhilistes tulemusvaldkondades seatud eesmärkide kooskõla kogu Euroopa Liidule teiseks võrdlusperioodiks seatud tulemuseesmärkidega (ELT L 79, 24.3.2017, lk 8).